O DVD titulato Generation Lost amaneixió o 5 d'aviento de 2006 ta promocionar a lo grupo y o suyo nuevo disco. Contiene un documental sobre a carrera de cadagún d'os miembros d'o grupo, asinas como videos d'actuacions en directo y making-ofs d'os videoclips. Rise Against fació una chira presentando The Sufferer & the Witness en a segunda metat de 2006 y en 2007. O grupo estió una d'as cabezas de cartel en o Warped Tour 2006. En zaguerías de 2006, facioron una chira chunto a Thursday que encluyiba actuacions de Circa Survive y Billy Talent. En primerías de 2007, estioron teloners de My Chemical Romance en a primera metat d'a suya chira. O 23 de febrero de 2007, Rise Against anunció a salita d'o guitarrista Chris Chasse en a suya pachina web oficial. Chasse fue sustituyito por o suyo amigo Zach Blair de Only Crime. O 15 de chunio de 2007, o grupo prencipió con a suya primera chira oficial como grupo prencipal con o disco The Sufferer & the Witness; estió una chira por Norteamerica que duró mientres totz os meses de verano. Mientres ista chira, o 3 de chulio de 2007, Rise Against quitó un EP en Canada titulato This Is Noise, que amaneixería en Estaus Unius o 15 de chinero de 2008.